CELEX: 32018D1892
Language: mt
Date: 2018-12-03 00:00:00
Title: Deċiżjoni ta' Implimentazzjoni tal-Kummissjoni (UE) 2018/1892 tat-3 ta' Diċembru 2018 dwar miżura meħuda mil-Latvja skont id-Direttiva 2006/42/KE tal-Parlament Ewropew u tal-Kunsill li tipprojbixxi t-tqegħid fis-suq ta' magna għall-qtugħ tal-ħaxix immanifatturata minn GGP Italy SpA (notifikata bid-dokument C(2018) 7656) (Test b'rilevanza għaż-ŻEE.)

5.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 309/40
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1892
         tat-3 ta' Diċembru 2018
         dwar miżura meħuda mil-Latvja skont id-Direttiva 2006/42/KE tal-Parlament Ewropew u tal-Kunsill li tipprojbixxi t-tqegħid fis-suq ta' magna għall-qtugħ tal-ħaxix immanifatturata minn GGP Italy SpA
         
            
               (notifikata bid-dokument C(2018) 7656)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikolari l-Artikolu 11(3) tagħha,
         Billi:
         
                     (1)
                  
                  
                     Fl-1 ta' Lulju 2014, il-Latvja infurmat lill-Kummissjoni b'miżura li tipprojbixxi t-tqegħid fis-suq tal-magna għall-qtugħ tal-ħaxix tat-tip Stiga Collector 35 EL (C350, 297352654/S13), immanifatturata minn GGP Italy SpA, via del Lavoro 6, 31033 Castelfranco Veneto, l-Italja.
                  
               
                     (2)
                  
                  
                     Il-Latvja ħadet il-miżura fit-3 ta' Diċembru 2013 billi kkunsidrat li l-magna għall-qtugħ tal-ħaxix ma kinitx konformi mar-rekwiżiti essenzjali tas-saħħa u tas-sigurtà stabbiliti fil-punti 1.3.8 u 1.4.1 tal-Anness I tad-Direttiva 2006/42/KE peress li naqset milli tikkonforma mal-istandard armonizzat EN 60335-2-77:2010.
                  
               
                     (3)
                  
                  
                     Permezz tad-Deċiżjoni ta' Implimentazzjoni tal-Kummissjoni (UE) 2015/902 (2), il-Kummissjoni sabet li l-miżura meħuda mil-Latvja kienet iġġustifikata.
                  
               
                     (4)
                  
                  
                     Bis-sentenza tagħha tas-26 ta' Jannar 2017 (3), il-Qorti Ġenerali annullat id-Deċiżjoni ta' Implimentazzjoni (UE) 2015/902 għar-raġuni li d-Deċiżjoni ma kinitx ibbażata fuq dimostrazzjoni ċara ta' ksur tar-rekwiżiti essenzjali tas-saħħa u s-sigurtà stabbiliti fid-Direttiva 2006/42/KE iżda fuq is-sempliċi nuqqas ta' konformità tal-magna għall-qtugħ tal-ħaxix mal-istandard armonizzat EN 60335-2-77:2010 filwaqt li l-istandard armonizzat EN 60335-2-77:2006 kien għadu jikkonferixxi fuqha preżunzjoni ta' konformità ma' dawk ir-rekwiżiti matul il-perjodu kkonċernat (jiġifieri mit-3 ta' Settembru 2012 sal-31 ta' Awwissu 2013) (4).
                  
               
                     (5)
                  
                  
                     Sabiex tissodisfa l-obbligu stabbilit fl-Artikolu 266 tat-Trattat dwar il-Funzjonament tal-Unjoni Ewropea, il-Kummissjoni hija meħtieġa tieħu l-miżuri meħtieġa sabiex tikkonforma mas-sentenza tal-Qorti Ġenerali.
                  
               
                     (6)
                  
                  
                     Għal dak il-għan, il-Kummissjoni kkonsultat lill-partijiet ikkonċernati.
                  
               
                     (7)
                  
                  
                     Il-manifattur ikkonferma li l-magna għall-qtugħ tal-ħaxix ma kienet ġiet immanifatturata jew imqiegħda fis-suq fl-ebda Stat Membru tal-UE mill-1 ta' Settembru 2013. Il-manifattur ikkonferma li magna għall-qtugħ tal-ħaxix ġiet irtirata min-negozjanti u d-distributuri fil-Latvja fil-bidu tal-2014 u pprovda informazzjoni li ssostni li l-istandard armonizzat EN 60335-2-77:2006 ġie applikat korrettament.
                  
               
                     (8)
                  
                  
                     Il-Latvja pprovdiet informazzjoni li tindika li l-miżura nazzjonali tagħha kienet għadha fis-seħħ. Hija kkonfermat ukoll li din il-miżura kienet ibbażata fuq l-applikazzjoni tal-istandard armonizzat EN 60335-2-77:2010 u l-valutazzjoni skont dak l-istandard armonizzat biss. L-informazzjoni addizzjonali pprovduta mil-Latvja ma kinitx suffiċjenti biex turi applikazzjoni żbaljata tal-istandard armonizzat EN 60335-2-77:2006.
                  
               
                     (9)
                  
                  
                     Fid-dawl tal-informazzjoni kollha disponibbli, u filwaqt li jiġi nnotat, b'mod partikolari, li l-miżura Latvjana kienet ibbażata fuq il-valutazzjoni tal-konformità mal-istandard armonizzat EN 60335-2-77:2010, filwaqt li jirriżulta mis-sentenza tal-Qorti Ġenerali tas-26 ta' Jannar 2017 li l-istandard armonizzat EN 60335-2-77:2006 kien japplika għall-prodott matul il-perjodu kkonċernat, il-miżura nazzjonali ma tistax titqies bħala ġustifikata,
                  
               ADOTTAT DIN ID-DEĊIŻJONI:
         
            Artikolu 1
            Il-miżura meħuda mil-Latvja li tipprojbixxi t-tqegħid fis-suq tal-magna tal-qtugħ tal-ħaxix tat-tip Stiga Collector 35 EL (C 350, 297352654/S13) immanifatturata minn GGP Italy SpA, via del Lavoro 6, 31033 Castelfranco Veneto, l-Italja, mhijiex iġġustifikata.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-3 ta' Diċembru 2018.
            
               
                  Għall-Kummissjoni
               
               Elżbieta BIEŃKOWSKA
               
                  Membru tal-Kummissjoni
               
            
         
         
            (1)  ĠU L 157, 9.6.2006, p. 24.
         
            (2)  Id-Deċiżjoni ta' Implimentazzjoni tal-Kummissjoni (UE) 2015/902 tal-10 ta' Ġunju 2015 dwar miżura meħuda mil-Latvja skont id-Direttiva 2006/42/KE tal-Parlament Ewropew u tal-Kunsill li tipprojbixxi t-tqegħid fis-suq ta' magna għall-qtugħ tal-ħaxix immanifatturata minn GGP Italy SpA (ĠU L 147, 12.6.2015, p. 22).
         
            (3)  Kawża T-474/15, Global Garden Products Italy SpA (GGP Italy) vs. il-Kummissjoni Ewropea, ECLI:EU:T:2017:36.
         
            (4)  ECLI:EU:T:2017:36, paragrafi 70 u 71.